ครม.อนุมัติแผนก่อหนี้เพิ่มกว่า 4 หมื่นล้าน
คณะรัฐมนตรี เห็นชอบปรับปรุงแผนบริหารหนี้สาธารณะ เพิ่มวงเงินอีก 4.39 หมื่นล้าน
2 มี.ค. 2553

คณะรัฐมนตรี เห็นชอบปรับปรุงแผนบริหารหนี้สาธารณะ เพิ่มวงเงินอีก 4.39 หมื่นล้าน
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมครม.มีมติปรับปรุงแผนบริหารหนี้สาธารณะประจำปีงบประมาณ 2553 ครั้งที่ 3 มีวงเงินเพิ่มขึ้น 4.39 หมื่นล้านบาท แยกเป็นการกู้เงินใหม่ 1.39 หมื่นล้านบาท และการบริหารหนี้ 3 หมื่นล้านบาท ส่งผลให้ยอดเงินรวมของแผนบริหารหนี้สาธารณะเพิ่มขึ้นจาก 1.70 ล้านล้านบาท เป็น 1.74 ล้านล้านบาท
โดยการปรับเพิ่มวงเงินส่วนที่กู้ใหม่ เป็นการเพิ่มขึ้นของเงินกู้รัฐวิสาหกิจ 6 แห่ง จำนวน 1.13 หมื่นล้านบาท ประกอบการ การประปานครหลวง (กปน.) การประปาส่วนภูมิภาค (กปภ.) การไฟฟ้านครหลวง (กฟน.) การไฟฟ้าส่วนภูมิภาค (กฟภ.) การรถไฟแห่งประเทศไทย (รฟท.) องค์การขนส่งมวลชนกรุงเทพ (ขสมก.) เพื่อชดเชยยอดค้างชำระจากนโยบาย 6 มาตรการ 6 เดือนฝ่าวิกฤตเพื่อคนไทย และเพื่อเดินหน้าตามมาตรการลดภาระค่าครองชีพประชาชนระยะที่ 2 ที่ครม.มีมติต่ออายุมาตรการ
ขณะที่ ขสมก. ขอปรับเพิ่มวงเงินกู้ 2,164 ล้านบาท เพื่อชำระหนี้ค่าดอกเบี้ยเงินกู้ในปี 2553 โดยให้กระทรวงการคลังเป็นคนค้ำประกัน นอกจากนี้สำนักงานธนานุเคราะห์ ขอวงเงินกู้ 400 ล้านบาท เพื่อเป็นทุนรองรับเพื่อใช้หมุนเวียนการรับจำนำช่วงเปิดภาคการศึกษาเดือนเม.ย.-มิ.ย. 53
อย่างไรก็ตาม หลังการปรับปรุงแผนบริหารหนี้สาธารณะปีงบประมาณ 2553 ครั้งนี้ จะทำให้ภาพรวมของแผนมีวงเงินเพิ่มขึ้นเป็น 1.74 ล้านล้านบาท แยกเป็นเงินกู้ใหม่ 9.14 แสนล้านบาท และการบริหารหนี้อีก 8.33 แสนล้านบาท